A Bizottság 2001/9/EK irányelve

(2001. február 12.)

a gépjárművek és pótkocsijuk időszakos műszaki vizsgálatáról szóló tagállami jogszabályok közelítéséről szóló 96/96/EK tanácsi irányelv műszaki fejlődéshez való hozzáigazításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 1999/52/EK bizottsági irányelvvel [1] módosított, a gépjárművek és pótkocsijuk időszakos műszaki vizsgálatáról szóló tagállami jogszabályok közelítéséről szóló, 1996. december 20-i 96/96/EK tanácsi irányelvre [2] és különösen annak 8. cikkére,

mivel:

(1) A motorolajprogramok, amelyeket 1992-ben kezdeményeztek a gépjárművek emissziója és az üzemanyag-minőségi szabványok megállapításának analitikus megalapozása érdekében a 2000. évre és az azt követő időszakra a levegőminőségi követelmények elérése érdekében, különös tekintettel a közúti forgalomból eredő emissziók csökkentésére, a gépjárművek karbantartásának minőségét jelölték meg mint a forgalom levegőminőségre gyakorolt hatásának kulcsfontosságú tényezőjét.

(2) A 96/96/EK irányelv előírja azokat a vizsgálatokat, amelyeket az időszakos átvizsgálás során végre kell hajtani annak ellenőrzésére, hogy mind a benzin, mind a gázolaj üzemanyagú járművek emissziója az elfogadható határértéken belül van-e.

(3) Bizonyos kipufogógáz-utókezelő rendszerekkel (Euro 1 szabvány) ellátott benzin üzemanyagú járművek kipufogógázának szénmonoxid-tartalmát a motor alacsony és magas fordulatszámánál egyaránt vizsgálni kell.

(4) A gépjárművek kibocsátásai által okozott levegőszennyezés elleni intézkedésekről és a 70/220/EGK tanácsi irányelv módosításáról szóló, 1998. október 13-i 98/69/EK európai parlamenti és tanácsi irányelv [3] a 2000. évtől fedélzeti diagnosztikai (FD) rendszer alkalmazását írja elő a benzin üzemanyagú személygépkocsik és könnyű haszongépjárművek kipufogógáz összetételét szabályozó rendszerei működésének üzem közbeni ellenőrzésére. Az FD-rendszerek alkalmazása az új dízel üzemanyagú gépkocsikra 2003-tól kötelező.

(5) Az olyan FD-rendszerek fejlesztése révén, amelyek alkalmasak üzem közben a járművek hibáinak megfigyelésére és rögzítésére, a jövőben csökken a különbség a vizsgálati körülmények és a tényleges működés között.

(6) Ez az irányelv szükségtelenné teszi a benzin üzemanyagú járművek vizsgálatát alacsony üresjárati fordulatszámnál, ezáltal mérsékelve a vizsgálat bonyolultságát, ugyanakkor növeli a pontosságot, a járművön lévő FD rendszer működésének megfigyelése révén.

(7) Az ebben az irányelvben szereplő intézkedések összhangban vannak a 96/96/EK irányelv 8. cikke által létrehozott, a gépjárművek és pótkocsijuk időszakos műszaki vizsgálatáról szóló irányelvnek a műszaki fejlődéshez való hozzáigazításával foglalkozó bizottság véleményével,

ELFOGADTA EZT AZ IRÁNYELVET:

1. cikk

A 96/96/EK irányelv ennek az irányelvnek a mellékletében megállapítottak szerint módosul.

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb a hatálybalépésétől számított egy éven belül megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozniuk kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.

3. cikk

Ez az irányelv az Európai Közösségek Hivatalos Lapjában való kihirdetését követő 20. napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 2001. február 12-én.

a Bizottság részéről

Loyola De Palacio

alelnök

[1] HL L 142., 1999. 6.5., 26. o.

[2] HL L 46., 1997.2.17., 1. o.

[3] HL L 350., 1998.12.28., 1. o.

--------------------------------------------------

MELLÉKLET

A 96/96/EK irányelv II. melléklet 8.2.1. b) 4. pontja helyébe a következő szöveg lép:

"4. Kipufogócsőben mért kibocsátás - határértékek

a) Mérések a motor üresjáratánál:

a kipufogógáz maximálisan megengedett CO-tartalma a gyártó által megjelölt érték. Ha ilyen adat nem áll rendelkezésre, a maximális CO-tartalom nem haladhatja meg a 0,5 térfogatszázalékot.

b) Emelt üresjárati fordulatszámon végzett mérésnél a motor fordulatszáma legalább 2000 ford/perc legyen.

A kipufogógázban a maximálisan megengedett CO-tartalom a gyártó által emelt üresjárati fordulatszám esetére megjelölt érték. Ha ilyen adat nem áll rendelkezésre, a maximális CO-tartalom nem haladhatja meg a 0,3 térfogatszázalékot.

A levegő/üzemanyag arány Lambda = 1 ± 3 % legyen, vagy a gyártó műszaki előírásaiban megjelölt érték.

c) A 98/69/EK irányelvnek megfelelően fedélzeti diagnosztikai rendszerrel felszerelt gépjárművek esetében a tagállamok az a) pontban megadott vizsgálat helyett a kibocsátási rendszer megfelelő működését az FD-rendszer megfelelő kijelzett értéke alapján is megállapíthatják, egyidejűleg ellenőrizve az FD-rendszer szabályos működését."

--------------------------------------------------